P r e d k l a d a c i a   s p r á v a

	Predseda vlády Slovenskej republiky Mikuláš Dzurinda vykonal v dňoch 23. – 25. mája 2005 pracovnú návštevu Japonska a v dňoch 26. – 28. mája 2005 oficiálnu návštevu Kórejskej republiky. Členmi jeho delegácie boli poslanec NR SR a predseda parlamentnej skupiny priateľstva pre štáty východnej Ázie Jirko Malchárek, štátna tajomníčka MH SR Eva Šimková a vedúci služobného úradu MZV SR Milan Tancár. Do sprievodu bola zaradená aj skupina zástupcov podnikateľského sektoru. Cieľom obidvoch návštev bolo posúdenie možností všestranného rozvoja vzťahov, výmena názorov na vybrané medzinárodné a regionálne otázky a podpora ďalšieho rozvoja hospodárskej spolupráce s dôrazom na zvýšenie prílevu japonských a kórejských investícií do slovenského hospodárstva.   

V Japonsku rokoval predseda vlády M. Dzurinda s predsedom vlády Junichiro Koizumim, bol prijatý japonským cisárom Akihitom a stretol sa s predsedom Dolnej snemovne Yohei Konom, predsedníčkou Hornej snemovne Chigake Oogi, predsedom parlamentnej skupiny japonsko-slovenského priateľstva Katsuhito Asanom a predstaviteľmi podnikateľských kruhov. 
Na rokovaniach bol obojstranne potvrdený záujem o posilňovanie slovensko-japonských vzťahov vo všetkých oblastiach. Členstvo SR v EÚ bolo v tomto kontexte hodnotené ako výrazne pozitívny aspekt. Osobitne bol zdôraznený záujem o zvýšenie japonských investícií v SR a ďalší rozvoj spolupráce v oblasti turistiky, kultúry a výmen na úrovni občanov. Predsedovia vlád sa vzájomne informovali o reformných procesoch vo svojich krajinách, pričom J. Koizumi sa zaujímal najmä o priebeh, výsledky a reakcie obyvateľov na daňovú reformu v SR. M. Dzurinda pozval J. Koizumiho na návštevu v SR.
V oblasti medzinárodných otázok sa vzhľadom na blízkosť stanovísk obidve strany dohodli na užšej spolupráci v oblasti reformy OSN a pri rekonštrukcii Iraku. SR potvrdila svoju podporu  ambíciám Japonska získať stále členstvo v reformovanej BR OSN. Témami rozhovorov boli ďalej situácia na Kórejskom polostrove, na Blízkom a strednom východe, boj proti terorizmu a ochrana životného prostredia. V otázke zrušenia zbrojného embarga EÚ voči ČĽR bola obojstranne konštatovaná potreba dôkladného a komplexného posúdenia všetkých súvislostí. Japonská strana bola ubezpečená, že prípadné zrušenie embarga nepovedie k zvýšeniu exportu európskych zbraní do ČĽR.  
O možnostiach ďalšieho zintenzívnenia hospodárskej spolupráce Slovenska a Japonska rokoval predseda vlády s predstaviteľmi najvýznamnejších podnikateľských združení Keidanren a Kankeiren a spoločností investujúcich v SR Sony Corporation a Matsushita Electric Industrial. Na spoločenských podujatiach a podnikateľských seminároch, ktoré boli pri príležitosti návštevy usporiadané v Tokiu a Osake, dvoch najväčších hospodárskych centrách Japonska, predniesol predseda vlády prejavy zamerané na celkovú charakteristiku politického a podnikateľského prostredia a prezentáciu komparatívnych ekonomických výhod Slovenska.   
	 
V Kórejskej republike predseda vlády M. Dzurinda rokoval s prezidentom Kórejskej republiky Roh Moo-hyunom, ktorý je vzhľadom na prezidentský systém krajiny súčasne najvyšším predstaviteľom výkonnej moci, a bol prijatý predsedom Národného zhromaždenia Kim Won-kiom. 
	Obojstranne bolo vyjadrené uspokojenie nad dobrou úrovňou bilaterálnych vzťahov a dynamickým rozvojom hospodárskej spolupráce. Slovenská strana pozitívne zhodnotila doterajšie investičné aktivity kórejských spoločností na Slovensku, vyjadrila svoju podporu a zdôraznila svoj záujem o ich ďalšie rozšírenie. Kórejská strana požiadala o administratívne uľahčenie pôsobenia zamestnancov kórejských investorov na Slovensku. Potvrdením obojstranného záujmu o rozvoj investičnej spolupráce bolo podpísanie medzivládnej dohody o podpore a vzájomnej ochrane investícií. 
Predmetom rokovaní bol ďalej rozvoj spolupráce v oblasti kultúry, vedy, školstva, rozvojovej pomoci a športu. So zreteľom na predpokladané budúce členstvo oboch krajín v BR OSN bol potvrdený záujem o pokračovanie doterajšej úspešnej spolupráce na pôde OSN, ako aj ostatných medzinárodných organizáciách. Predseda vlády SR tlmočil pozvanie prezidenta SR Ivana Gašparoviča prezidentovi KR Roh Moo-hyunovi na návštevu Slovenska. 
	Predmetom diskusií o medzinárodných otázkach bola reforma OSN a jej BR, situácia v Iraku a na Kórejskom polostrove, pričom boli prezentované postoje možno hodnotiť ako blízke. Prezident KR informoval o politike konštruktívnych krokov smerujúcich k znižovaniu napätia na Kórejskom polostrove a postupnému zapájaniu KĽDR do medzinárodného spoločenstva a v dlhodobejšej perspektíve k zjednoteniu kórejského národa. 
	V rámci hospodárskeho programu návštevy predseda vlády rokoval na tému ďalšieho rozvoja hospodárskej spolupráce s vrcholovými predstaviteľmi popredných kórejských spoločností a významných investorov v SR Samsung Electronics a Hyundai/Kia.